Jules Vallès

Jules Vallès, i suterotaf yolt ke Louis Jules Vallez, koe Le Puy-en-Velay koe Franca ba 10/06/1832 koblir.

 Blirizva 
Rumeugal ke Jules Vallès tir volkalaf, tcalan gan wawuca, wal gadikye tise mevialas bematavesik is rofavesafa is tizafa gadikya. In vanpir elupkaf exusik va volmalyuca is exoneyena vura. Edje tir oldik koe Nantes, pune va exaksara ke Artowara ke 1848 seramon paker.

Keluyuson va ekul, Jules Vallès koe Paris remi Toleaf Gindugal sakion ugalar ise va artowas rieteem morojur. Bak 1857 va L'Argent ( Erba ) taneafa neva sanegar ise nope teliz koe Figaro fela zo katcalar nume va felusa is ugaldusa tegira bokar. Bak bana rekola, Jules Vallès va konaka fela zabdur, i va tulon La Rue ( Nuda ) is Le Peuple ( Sane ), ise mu felafa nuyuca kevalier. Konakviele zo koflintar aze va mwasa libura ke 1869 kiewatcon frubder. Wetce mevialas funeyasik, va siakrapafa buvruca is skeusa seramuca runrojusa va sanef korikeem monedir.

Jules Vallès wetce dilievik runi geja ke 1870 zo koflintar. Moi tunuyara va int, va Walvedeyaf Viley vilter ise va Le Cri du Peuple ( Iera ke Sane ) fela sanegar. Bak ugal ke Commune de Paris ( 1871 ), Jules Vallès zo libur ise vanpir tan okilik ke exura, debokason dene Tavesa Tuzda azu Divafa Skedasa. Proges va muxasa nuyuca, va lek tcanes va torkaroti ke neda ta sanefa giwara paker. Kali selura va Commune lyumar ( Forteykirafa Safta edje 20000 exusik zo zeltad ) aze ko Engla lajupotcer.

Ansuon xonukalanzayan bak 1872, Jules Vallès koe London gelbeson gonozavzagir lize copon blir. Va jontik teliz ikayolton sanegayan ko Paris wan stakser ise ta sutera va grot va divblira faver, i va grot stuvakoraf is mivizvaf, i va Jacques Vingtras barneva : L'Enfant ( Rumeik ) az Le Bachelier ( Ekulik ) az L'Insurgé ( Vintesik ).

Emnagayan gan mwa ke 1880, Jules Vallès ko Paris bak 1883 oxam dimlapir. Va felusa tegira dimnarir ise va Le Cri du Peuple ( Iera ke Sane ) fela  gire sanegar ta skeusa rojura va lazava ke dodelikeem. Ba 14/02/1885 mulufter aze inaf warfok kal Père-Lachaise awalkikxo gan mon vuntoy korik zo dositar.

|style="vertical-align: top;"|

|}
Vallès (Jules)
Vallès (Jules)
Vallès (Jules)
Vallès (Jules)